Samaros sritis

Samaros sritis () – sritis pietrytinėje europinės Rusijos dalyje, Pavolgio federalinėje apygardoje, prie Volgos upės vidurupio.

Samaros sritis įkurta 1928 m. gegužės 14 d. ir vadinosi Vidurio Pavolgio sritimi. 1929 m. pervadinta Vidurio Pavolgio kraštu, o 1935 m. Kuibyševo kraštu. 1936–1990 m. vadinosi Kuibyševo sritimi. Srities plotas – 53 600 km². Administracinis centras – Samara.

 Geografija 
Sritis yra Rytų Europos lygumos pietryčiuose, Volgos upės padalinta į dvi dalis – dešiniakrantę (aukštis iki 375 m Žigulių aukštumoje) ir kairiakrantę (ją sudaro Žemasis Pavolgys ir Aukštasis Pavolgys).

Klimatas žemyninis, sausringas. Vidutinė liepos mėnesio temperatūra +21 °C, sausio mėnesio -13 °C. Per metus vidutiniškai iškrenta apie 400 mm kritulių.

Pagrindinė upė – Volga. Ant jos sudaryti Kuibyševo, Saratovo tvenkiniai. Per sritį teka Volgos intakai Samara (su Didžiuoju Kineliu), Sokas (su Kondurčia), Močia, Usa, Syzrane.

Dirvožemiai daugiausia juodžemiai, kaštonžemiai. Būdingi mišrieji ir plačialapių miškai, besikaitaliojantys su stepėmis. Miškai užima apie 13 % srities teritorijos; daugiausia auga pušynai, eglynai, liepynai, ąžuolynai. Įsteigtas Žigulių rezervatas, Buzuluko šilo, Samaros Vingio nacionaliniai parkai.

 Ekonomika 
Samaros srityje išgaunama nafta (Muchanovo, Dmitrijevsko, Kulešovo telkiniai), gamtinės dujos, kasami skalūnai, molis, smėlis, dolomitas, kreida. Vystoma spalvotoji metalurgija, mašinų (lėktuvų, raketų variklių), automobilių (bendrovė Avtovaz), raketų, lėktuvų, kosmoso aparatų gamyba, laivų statyba ir remontas, naftos chemijos (naftos perdirbimo), chemijos (amoniako, plastikų, trąšų), elektrotechnikos, statybinių medžiagų, tekstilės, maisto pramonė. Veikia Volgos hidrolektrinė, keletas šiluminių jėgainių (Toljačio, Novokuibyševsko).

Srityje auginami kviečiai, miežiai, soros, grikiai, saulėgrąžos, cukriniai runkeliai, daržovės, veisiami galvijai, kiaulės, naminiai paukščiai.

 Administracinis suskirstymas 
Samaros sritis suskirstyta į 27 rajonus:

 Aleksejevkos rajonas (Алексеевский район)
 Bezenčiuko rajonas (Безенчукский район)
 Bogatojės rajonas (Богатовский район)
 Bolšaja Černigovkos rajonas (Большечерниговский район)
 Bolšaja Glušicos rajonas (Большеглушицкий район)
 Borskojės rajonas (Борский район)
 Chvorostiankos rajonas (Хворостянский район)
 Čelno Veršinų rajonas (Челно-Вершинский район)
 Isaklų rajonas (Исаклинский район)
 Jelchovkos rajonas (Елховский район)
 Kamyšlos rajonas (Камышлинский район)
 Kinelės rajonas (Кинельский район)
 Kinelės-Čerkasų rajonas (Кинель-Черкасский район)
 Kliavlino rajonas (Клявлинский район)
 Koškų rajonas (Кошкинский район)
 Krasnyj Jaro rajonas (Красноярский район)
 Krasnoarmeiskojės rajonas (Красноармейский район)
 Neftegorsko rajonas (Нефтегорский район)
 Pestravkos rajonas (Пестравский район)
 Pochvistnevo rajonas (Похвистневский район)
 Privolžjės rajonas (Приволжский район)
 Sergijevsko rajonas (Сергиевский район)
 Syzranės rajonas (Сызранский район)
 Stavropolio rajonas (Ставропольский район)
 Šentalos rajonas (Шенталинский район)
 Šigonų rajonas (Шигонский район)
 Volgos rajonas (Волжский район)

 Gyventojai 

Tautinė sudėtis 2020 m.:Итоги Всероссийской переписи населения – 2020 по Самарской области
 rusai – 89,6 %
 totoriai – 3,18 %
 čiuvašai – 1,56 %
 mordviai – 1,0 %
 armėnai – 0,66 %
 kazachai – 0,51 %
 uzbekai – 0,44 %
 tadžikai – 0,43 %
 ukrainiečiai – 0,4 %
 azerbaidžaniečiai – 0,36 %

 Miestai 
Didžiausi miestai (tūkst. gyv., 2021 m.):Russia: Samara Oblast, citypopulation.de
 Samara – 1173,2
 Toljatis – 684,7
 Syzranė – 165,7
 Novokuibyševskas – 98,3
 Čiapajevskas – 70,2
 Žiguliovskas – 50,4
 Otradnas – 46,9
 Kinelis – 36,7
 Pridorožnas – 27,5
 Pochvistnevas – 27,3
 Stroikeramika – 21,5
 Oktiabrskas – 20,7
 Bezenčiukas – 20,5
 Neftegorskas – 18,0

 Šaltiniai 

 Nuorodos 
 Samaros srities vyriausybės oficiali svetainė  
 Samaros srities žemėlapis